kardosdrur/scandi-wiki huggingface dataset:
Irish Texts Society

Irish Texts Society blev grundlagt i 1898 for at fremme studiet af irsk litteratur. Selskabet udgiver annoterede udgaver af irske tekster med engelske oversættelser og relevante kommentarer.
Ved udgangen af 2009 havde selskabet sået bag 63 udgivelser i hovedserierne og tyve i biserierne. Andre udgivelser inkluderer Patrick S. Dinneens Irish-English Dictionary og Historical Dictionary of Irish Placenames (under bearbejdning).
Selskabet holder årligt et seminar på University College Cork.

Referencer 

Forlag
Irland
Etableret i 1898
Vobbenbøl

Vobbenbøl (dansk) eller Wobbenbüll (tysk) er en landsby og kommune i det nordlige Tyskland under Kreis Nordfriesland i delstaten Slesvig-Holsten. Byen ligger 5 kilometer nordvest for Husum i det vestlige Sydslesvig.

Kommunen samarbejder på administrativt plan med andre kommuner i Nordsø-Trene kommunefællesskab (Amt Nordsee-Treene).

I den danske tid hørte landsbyen under Hatsted Sogn (Sønder Gøs Herred).

Harro Harring er født i Vobbenbøl.

Eksterne henvisninger 
 Kommunens netsted

Byer i Kreis Nordfriesland
Byer i Slesvig-Holsten
Handskerum

Et handskerum er en fralægningsplads i en bil.

Det er som oftest placeret oven over forsædepassagerens fodrum, under airbagenheden i passagersiden og integreret i instrumentbrættet. I de fleste biler kan det lukkes med en klap, som ofte også kan låses med bilnøglen. I varebiler ses også åbne udgaver.

Ofte er der på indersiden af klappen monteret holder til kopper og kuglepenne. I moderne biler med aircondition er der også mulighed for at lade kold luft strømme ind i handskerummet for at afkøle mad- og drikkevarer.

Betegnelsen handskerum kommer oprindeligt fra gamle biler (ofte uden fast tag og varme), hvor handsker var et vigtigt udstyr for føreren for at beskytte hænderne mod kold luft, ligesom i dag med motorcykler, og derfor lavede bilfabrikanterne et opbevaringsrum til handskerne.

Beholdere
Bildele
Skala (radio)

En skala på en radiomodtager er en plade med frekvenser, evt. bølgelængder, kanalnumre og/eller navne på radiosendere påtrykt, over hvilken en viser kan glide, som viser, på hvilken frekvens radiomodtageren er indstillet.

Med fremkomsten af digitale modtagere med direkte frekvensudlæsning er skalaen stort set forsvundet.

I ældre radioapparater er skalaen som regel forsynet med en eller flere skalalamper – glødepærer, der oplyser skalaen, så den er aflæselig i mørke.

På ældre mellembølgebånds radiomodtagere var som regel påtrykt navnene på store, europæiske mellembølgesendere som f.eks. Sottens, Saarbrücken, Droitwitch, Hilversum, Hörby, Moskva, London, Reims og Kalundborg.

Med fremkomsten af senderinformation indlagt i signalet er skalaen fuldstændig overflødiggjort, og moderne FM-RDS- og DAB-modtagere kan vise navnet på stationen direkte i displayet.

Radioteknik
John Joubert

John Joubert (født 20. marts 1927 i Kapstaden - død 7. januar 2019) var en sydafrikansk komponist. Joubert har studeret i England. Han er mest kendt for sin første symfoni. Han er i det hele taget en af de mest kendte komponister fra Sydafrika. Han har skrevet 3 symfonier, orkesterværker, korværker, sange, oratorier etc.

Udvalgte værker 

 Symfoni nr. 1 (1955-1956) - for orkester
 Symfoni nr. 2 (1970) - for orkester
 Symfoni nr. 3 (2014-2017) - for orkester

Kilde 
Om John Joubert
 Om John Joubert på musicweb.international.com 

Komponister fra Sydafrika
Klassiske komponister fra det 20. århundrede
Arne Jacobsen (bueskytte)

Arne Jacobsen (født 12. juni 1942), dansk bueskytte fra Frederikshavn, som deltog aktivt i bueskydnings-konkurencer fra midten af 1960erne til midten af 1980erne.

Jacobsen er udlært som snedker og sports-karrieren resulterede i 26 danske mesterskaber samt deltagelse i flere EM- og VM-konkurencer og to Olympiske Lege samt to verdensrekorder.

Stævneoversigt 
 1972 Sommer-OL 1972 i München, Tyskland nr. 8
 1976 Sommer-OL 1976 i Montreal, Canada, nr. 22

Verdensrekorder 
Jacobsen satte følgende to verdensrekorder:
 1971 Finland, totalrekord for alle fire distancer 90, 70, 50 og 30 meter, 1.244 point
 1971 Danmark, 50 meter, 322 point

Hædersbevisninger 
 1971 B.T.s guld.

Ekstern henvisninger og kilder 

 Artikel i Nordjyske
 Artikel i Nordjyske

Bueskytter fra Danmark
Personer fra Frederikshavn
Deltagere for Danmark ved sommer-OL 1972
Deltagere for Danmark ved sommer-OL 1976
Arne Jacobsen (flertydig)

Arne Jacobsen har flere betydninger:
 Arne Jacobsen – dansk arkitekt og designer
 Arne Jacobsen (bueskytte) – dansk bueskytte
Hans Henrik Schou

Hans Henrik Schou eller H.H. Schou kan henvise til flere personer, blandt andre:
 Hans Henrik Schou (købmand) (1797-1870) – dansk købmand og politiker, medlem af Landstinget
 Hans Henrik Schou (fabrikant) (1858-1932) – dansk fabrikant, grundlægger af Atlas og numismatiker
 Hans Henrik Schou (maler) (1884-1949) – dansk maler og forsikringsdirektør, foregåendes søn
 Hans Henrik Schou (direktør) (1860-1928) – dansk direktør
Hans Henrik Schou (maler)

Hans Henrik Schou (10. september 1884 i København – 19. marts 1949 i Rørvig) var en dansk kunstmaler og forsikringsdirektør, søn af fabrikanten af samme navn og Christianna Georgia f. Marstrand.

H.H. Schou blev student 1903 og tog filosofikum året efter. Han var i smedelære 1903-04 og gik på Teknisk Skole (bl.a. under Holger Grønvold) 1904-05, blev optaget på Kunstakademiet i oktober 1905, hvorfra han tog afgang i maj 1909. Han tegnede hos P.A. Schou en vinter og arbejdede hos Joakim Skovgaard ved udsmykningen af Viborg Domkirke 1906.

Schou var signerende kunstner ved Den kongelige Porcelainsfabrik 1912-13 og sad i bestyrelsen for Kunstnerforeningen af 18. november ca. 1915-20. Han malede primært landskaber og topografiske motiver. 1919 vandt han Sødrings Præmie.

1920 skiftede han spor i sin karriere, idet han blev ansat i forsikringsbranchen; først i Assurancefirmaet Joh. Frimodt, senere som kontorchef i Livsforsikringen A/S Thule 1922 og direktør for samme 1927-1946. Forbindelsen til kunstverdenen beholdt han dog. Han var formand for Kunstnernes Statsunderstøttede Croquisskole 1920-45 og overtog sin faders plads i bestyrelsen for Foreningen til Hovedstadens Forskønnelse, hvor han sad 1930-1946.

Schou blev gift 1. gang 10. juni 1912 i København med Astrid Allen (født 2. juni 1890 i New York, USA), datter af komponist Georg Frederik Ferdinand Allen og Alma Hansen. De blev senere skilt, og han indgik 2. ægteskab 14. december 1930 i Roskilde med Margrete Laub Hansen (født 1. februar 1895 i København), datter af søminemester, senere maskininspektør Holger Axel Hansen og Johanne Arngoth Haae Laub. Han er begravet i Rørvig.

Udvalgte værker 
 Kristus og Børnene (altertavle, 1910, Hyllested Kirke)
 Sommermorgen på Grønttorvet (1911, Københavns Bymuseum)
 Akademiske Skytter har gjort holdt (udstillet 1915)
 Fra Agernæs (1916)
 Interiør, Vintersol (1917)
 Aftenbillede (udstillet 1917)
 Vejen fra Aalsgaarde til Apperup (1919)
 Fra Haven paa Aunsøgaard (1920)
 Lampelysinteriør med Figur (udstillet 1921)
 Raderinger og tegninger til kunstindustrielle værker

Kilder 
 Elisabeth Kofod-Hansen, "H.H. Schou", i: Sys Hartmann (red.), Weilbachs Kunstnerleksikon, København: Rosinante 1994-2000.

Litteratur 

 Hanne Abildgaard: Astrid Holm & Co. Udgivet af Øregaard Museum i anledning af udstillingen af samme navn 2019. 
 Tove Thage, Eva Nedergaard, Niels Wamberg, Bente Polano (red.): 175 års jubilæum Kunstnerforeningen af 18. november. Kunstnerforeningen af 18. november 2017. 

Malere fra Danmark
Danskere i 1900-tallet
Personer fra København
Forsikringsdirektører fra Danmark
Jan Schioldan

Jan Schioldan (født 1964 i Aalborg) død ((2023)) i København var dansk journalist.

Schioldan blev uddannet fra Danmarks Journalisthøjskole i 1997. Han har været ansat på TV 2 Nyhederne og Go' morgen Danmark inden han i 1998 kom til Deadline, hvor han har været siden. Han har bl.a. dækket dansk politik samt udenrigs- og sikkerhedspolitik.

Kilde 
 Jan Schioldan på LinkedIn

Journalister fra Danmark
Personer fra Aalborg
Gabriel Marcel

Gabriel Honoré Marcel (født 7. december 1889 i Paris, død 8. oktober 1973 i Paris) var en fransk filosof og en ledende kristen eksistentialist. Han fokuserede på det moderne menneskes kamp i et teknologisk samfund. Selvom han ofte blev omtalt som den første franske eksistentialist, tog han afstand fra filosoffer som Jean-Paul Sartre. Le Mystère de l'être og Journal métaphysique er hans mest kendte værker. Ud over at være filosof var Marcel musikanmelder.

Referencer

Eksterne henvisninger 

Filosoffer fra Frankrig
Musikkritikere fra Frankrig
Personer fra Paris
Franskmænd i 1900-tallet
Ume älv

Ume älv eller Umeälven er en omkring 450 km lang flod i det nordlige i Sverige. Den har sit udspring ved Overuman ved grænsen til Rana kommune i Norge, i det sydvestlige Lappland, Storuman kommune. Den løber ud i havet ved Umeå. Floden passerer søen Storuman. Den største biflod er Vindelälven. I modsætning til Vindelälven er Ume älv næsten i sin helhed udbygget til kraftproduktion. Det største vandkraftværk er Stornorrfors.

Andre bifloder  (medstrøms):
 Jovattsån
 Tärnaån
 Gejmån
 Kirjesån
 Juktån
 Ramsån

Eksterne henvisninger 
 Umeälven.com 

Vandløb i Sverige
Umeå kommun
Malpelo

Malpelo Island (på spansk: Isla de Malpelo) er en ø beliggende 506 km ud for den colombianske kyst i Stillehavet. Øen er 0,35 km² stor og er ubeboet pånær en lille garnison, der tilhører den colombianske hær. Besøg på øen kræver en officiel tilladelse.

Øen består af en bar klippe med tre høje toppe. Øen er omgivet af en række små klipper som stikker op af vandet. 

Malpelo Nature Reserve er et flora og fauna reservat på 350 ha og et marint område omkring øen på 857 150 ha. Her forefindes bl.a. store mængder hammerhajer. I 2006 kom Malpelo på UNESCOs verdensarvsliste.

Øer i Stillehavet
Colombias geografi
Verdensarvsområder i Nord- og Sydamerika
Albert Schou

Albert Schou (27. marts 1849 – 4. februar 1900) var en dansk fotograf.

Livshistorie 
Han var uddannet kontorist og løjtnant, og 1867 gik han i kompagniskab med Clemens Weller, Georg E. Hansen og N.C. Hansen i det senere så kendte firma Hansen, Schou & Weller i Schimmelmanns Palæ i Bredgade i København.

1887 gik han solo og åbnede sit eget atelier på Købmagergade 45, som han drev indtil 1898. Allerede i 1883 nævnes han i reklamer som selvstændig fotograf i Holmens Kanal 12. Nogle af hans fotografier bærer desuden adressen "Tivolis Facadebygning", dvs. Vesterbrogade. Han døde i 1900.

Hans søn Albert Schou jr. (Albert Christian Ludvig Max Schou, 1878-1944) var også fotograf og videreførte faderens forretning. Sønnen havde da allerede i nogle år drevet sit eget atelier på Frederiksborggade 1, hjørnet af Kultorvet. Albert Schou jr. vandt i 1893 sølvmedalje på verdensudstillingen i Chicago.

Litteratur 
 Bjørn Ochsner: Fotografer i og fra Danmark til og med år 1920, 1986
 Bjørn Ochsner: Albert Schou, i: Fotografer i og fra Danmark indtil år 1900, Bd. 2, 1996; :
 Albert Schou i: Svensk bokhandelstidning
 Daniel J. Strong, Ingrid Fischer Jonge, Faulconer Gallery: Albert Schou jun.:, i: Scandinavian photography 2: Denmark
 Dansk Fotografihistorie, ed. Mette Sandbye. Gyldendal, Copenhagen 2004,

Kilder 
 Ole Hesagers database

Fotografer fra Danmark
Danskere i 1800-tallet
Officerer fra Danmark
Lithiumnitrid

Lithiumnitrid er en kemisk forbindelse mellem lithium og nitrogen med den kemiske formel Li3N. Det er det eneste stabile alkalimetalnitrid. Lithiumnitrid har en rød eller lilla farve samt et højt smeltepunkt.

Lithiumnitrid, Li3N, har en udsædvanelig krystalstruktur som består af to forskellige lag, et med kompositionen Li2N−  som indeholder et 6-koordineret lithiumcenter og et som kun består af lithiumkationer. Lithiumnitrid på fast form er en fast ion conductor og har den højeste ledningsevne blandt alle uorganiske lithiumsalte. Det er blevet extensivt studeret med det formål, at benytte det som en fast elektrolyt- og anodemateriale i batterier. Lithiumnitrid kan dannes direkte fra lithium og nitrogengas, enten ved at brænde lithium metal i ren nitrgengas, eller ved at lede nitrogen gennem en opløsning af lithium opløst i flydende natrium. Sidstnævnte metode giver det reneste produkt.

Reaktioner
Lithiumnitrid reagerer voldsomt med vand og danner ammoniak:

Li3N (s) + 3 H2O (l) → 3 LiOH (aq) + NH3 (g)

Andre alkali- og jordalkalimetalnitrider reagerer tilsvarende pga. deres høje basestyrke. Den hypotetiske nitridion, N3−, ville være en ekstremt stærk Brønsted base. Den er en stærkere base end hydridanionen, og deprotoniserer dihydrogen:

Li3N (s) + 2 H2 (g) → LiNH2 (s) + 2 LiH (s)

Anvendelse
Lithiumnitrid er blevet undersøgt som muligt stof til lagring af hydrogengas, idet hydrogengassen frigives igen ved opvarmning til 270 °C. Det er lykkedes at absorbere op til 11,5% (vægtprocent) hydrogengas.

Lithium danner små mængder af lithiumnitrid (samt lithiumoxid og lithiumcarbonat) når det blver udsat for luft.

Referencer

Nitrider
Lithiumforbindelser
Bodil Hauschildt

Bodil Hauschildt (9. oktober 1861 i Ribe – 24. december 1951) var en dansk fotograf og en af de tidligste kvindelige fotografer i landet.

Bodil Hauschildt blev født i Ribe som datter af købmand Hauschildt i Saltgade. Hendes bedstefar var smed i Ribe, så familien var i høj grad ripensere. Hendes far døde som 29-årig, og hendes mor blev da som enke med to små børn asylmoder ved Dronning Louises Børneasyl. Bodil Hauschildt kom i skole i Frk. Guldbergs Institut, og som ung pige var hun en tid lærerinde i Fårup Præstegård hos pastor Høgsbro, senere hos en proprietær Tingleff i Vonsild. 

Hun havde talent for tegning og maling og søgte ind til den kvindelige fotograf Mathilde Bruun for at lære det fotografiske håndværk. Senere kom hun til København, hvor hun kom i lære hos Sophus Juncker-Jensen, der kom fra Vejle, men havde etableret atelier i hovedstaden i 1888. Juncker-Jensen havde været i Paris, og han videreformidlede sin kunnen til Hauschildt, som kaldte sin læremester sin "gode Aand".

Hjemvendt til Ribe overtog hun i 1890 Mathilde Bruuns atelier i Alléen ved kirkegården. Da forholdene her blev for små, fik hun sig et større atelier i Dagmarsgade, åbnet ca. 1896. I 1908 tog hun til Århus og kort tid derefter på et længere udlandsophold. Med anbefalinger i  bagagen tog hun til Italien og arbejdede i to forretninger i Rom. Hun lærte her meget om lyssætning og kunstneriske virkemidler, der satte sig spor i hendes værker, som blev mere eksperimenterende.

I Århus havde hun butik i Clemensborg, Sct. Clemens Torv 10. Omkring 1922 rejste hun tilbage til sin fødeby, men inden da var hovedparten af hendes gamle glasplader og billeder fra Ribe gået til grunde ved en brand. Selvom hun havde været yderst produktiv i Ribe, eksisterer der således i dag kun godt 2.000 plader efter Bodil Hauschildt.

I 1904 blev hun den første kvindelige kgl. hoffotograf, idet hun fik opgaver for Christian IX, der besøgte Ribe ved genindvielsen af den restaurerede domkirke. Hauschildt fotograferede blandt andet begivenheden til Illustreret Tidende, bl.a. i form af et billede af den kongelige familie i stiftamtmandens have. Angiveligt er hendes foto det sidste fotografi, der er taget af kongen, der døde 29. januar 1906. Hendes originalaftryk fra denne begivenhed er imidlertid blevet historiske sjældenheder, fordi mange af disse optagelser gik til ved branden i Clemensborg.

Hun vendte tilbage til Ribe, hvor hun følte sig "saa inderligt Hjemme". Efterhånden blev en medarbejder knyttet til forretningen, Anna Bøysen, som Hauschildt havde kendt siden 1912. Hun drev Bodil Hauschildts atelier videre fra 1939, men Bodil Hauschildt overvågede alt lige til sin død juleaften 1951.

Kilder 
 Tove Hansen, "Kvinders fotografi. Kvindelige fotografer i Danmark før 1900", Fund og Forskning, bind 29 (1990) .

Eksterne henvisninger 
 

Personer fra Ribe
Kongelige hoffotografer fra Danmark
Danskere i 1800-tallet
Danskere i 1900-tallet
Lennox Berkeley

Lennox Randal Francis Berkeley (født 12. maj 1903 i Oxford, død 26. december 1989) var en engelsk komponist, som skrev i fransk stil. Hans værker omfatter fire symfonier og andre orkesterværker som guitar-, violin- og fløjtekoncerter. Han er nok mest kendt for sine guitarværker og koncerter for forskellige instrumenter.

Udvalgte værker 

 Symfoni nr. 1 (1936–1940) - for orkester
 Symfoni nr. 2 (1958, Rev. 1976) - for orkester
 Symfoni nr. 3 (i en sats) (1968–1969) - for orkester
 Symfoni nr. 4 (1977–1978) - for orkester
 Sinfonietta (1950) - for orkester
 Partita (1964-1965) - for kammerorkester
 Divertimento (1943) - for orkester
 Serenade (1938-1939) - for strygeorkester
 Fløjtekoncert (1952) - for fløjte og orkester
 Guitarkoncert (19?) - for guitar og orkester
 Violinkoncert (19?) - for violin og orkester
 "Ruth" (1955-1956) - opera

Kilde 
 Om Lennox Berkeley

Komponister fra England
Klassiske komponister fra det 20. århundrede
Åkersberga

Åkersberga er et byområde i Uppland og er hovedbyen i Österåkers kommune, Stockholms län i Sverige. I 2005 var indbyggertallet 26.727.

Historie 
Byområdet Åkersberga opstod i Österåkers kommune på grund af jernbanen og den korte afstand til Stockholm. I begyndelsen af 1900-tallet blev jernbanen Södra Roslags Kustbana anlagt, og blev en relativ hurtig og vejruafhængig forbindelse med hovedstaden. I 1901 blev der opført en station, på en grund tilhørende gården Berga. For at skelne mellem den og andre stationer med samme navn, omtaltes den som "Åkers Berga", dvs. "Berga i Åkers skeppslag". Senere skrev man navnet med bindestreg og slutteligt blev det nutidige navn Åkersberga dannet. Virksomheden AB Åkersberga-Trälhavet forlængede banen med to stationer, Tunagård og den nuværende endestation Österskär, områder der blev bebygget med villaer.

Ved Åkersberga station opstod forretninger, posthus, skole og kommunekontor. Fra 1930'erne blev både Åkersberga og Österskär regnet for ikke-administrative byområder med 286 hhv. 277 indbyggere (1935). Fra 1950 blev de to byer anset som sammenvoksede, og udgjorde dermed med et fælles indbyggertal på 1.197 en forstad til Stockholm, samtidig med at opdelingen af ikke-administrative og administrative byområder (stad, köping og municipalsamhälle) ophørte. Da det officielle hovedbysbegreb (centralort) blev indført i 1971, blev Åkersberga hovedby i Österåkers kommune. I årene 1974 til 1983, hed kommunen Vaxholm, og Åkersberga var da også hovedby for de områder, der tidligere udgjorde Vaxholm købstad.

I 1990'erne blev indkøbscenteret Skutan bygget og gennemfartsvejen blev overdækket.

Postdistrikt 
Postdistriktet Åkersberga omfatter større dele af Österåkers kommune, bortset fra Österskär, som fra gammel tid har eget postdistrikt.

Transport 
Jernbanen Roslagsbanan løber gennem Åkersberga, og der er flere stationer i byområdet. Fra Åkersberga station afgår der busser til blandt andre Ljusterö, Danderyd og Norrtälje samt Kista ved den nye vej Norrortsleden.

Referencer 

Byer i Stockholms län
Peter Maxwell Davies

Peter Maxwell Davies (født 8. september 1934 i Salford Manchester, død 14. marts 2016 på Orkneyøerne, Skotland) var en engelsk komponist og dirigent. Davies studerede på Manchester University og studerede derefter videre i 1973 på Royal Northern College of Music. Her mødte han de fem komponister Harrison Birtwistle, Alexander Goehr, Elgar Howarth og John Ogdon, med hvem han dannede The New Manchester Group, som dedikerede sig til nutidig avantgardemusik. I 1971 flyttede Davies til Orkneyøerne i det nordlige Skotland, først Hoy, så Sanday, hvor han levede med sin partner Colin Parkinson. Han modtog en del priser og doktorgrader og var "Master of the Queen's Music". Han komponerede musik i alle genrer, bl.a. 12 symfonier og diverse operaer og koncerter for f.eks. trompet og violin.

Men hans mest kendte værk er "Eight songs for a mad king" fra 1968, som var en stor fornyelse i den klassiske teatermusiks regi.

Udvalgte værker 

 Symfoni (1962) - for orkester
 Symfoni nr. 1 (1973–1976) - for orkester
 Symfoni nr. 2 (1980) - for orkester 
 Symfoni nr. 3 (1984) - for orkester
 Symfoni nr. 4 (1989) - for orkester
 Symfoni nr. 5 (1994) - for orkester
 Symfoni nr. 6 (1996) - for orkester
 Symfoni nr. 7 (2000) - for orkester
 Symfoni nr. 8 "Antarktis" (2001) - for orkester
 Symfoni nr. 9 (2012) - for orkester
 Symfoni nr. 10 "På jagt efter Borromini" (2013) - for orkester
 Symfoni "Akademisk" (1983) - for kammerorkester
 1. og 2. "Taverner Fantasia" (1962, 1964) - for orkester
 "Otte sange for en gal konge" (1968) - for sanger, fortæller, skuespiller og kammerensemble 
 "Missa Super l'homme armé" (1968-1971) - for mandlig eller kvindelig højttaler eller sanger eller ensemble
 "Fytårnet" (1979) - opera
 2 Violinkoncerter (1985-1986, 2009) - for violin og orkester
 "Et bryllup på Orkney øerne med solopgang" (1985) - for orkester
 "Sort pinse" (1979) - for mezzosopran, baryton og orkester)
 "En magi for den grønne coru" (1993) - for violin og orkester
 Trompetkoncert (1988) - for trompet og orkester

Kilde 
 Om Peter Maxwell Davies på musicweb-international.com 

Komponister fra England
Klassiske komponister fra det 20. århundrede
Klassiske komponister fra det 21. århundrede
Briter i 1900-tallet
Briter i 2000-tallet
Æresdoktorer ved University of Cambridge
Harry Somers

Harry Stewart Somers (født 11. september 1925 i Ontario, Toronto, Canada – død 9. marts 1999) var en Canadisk komponist.

Han studerede under avantgarde komponisten John Weinzweig fra 1942. Efter 2. Verdenskrig, studerede han i Paris. Fra 1948 tilbage i Toronto , hvor han komponerede sit mest kendte værk, " North Country " (Nord Land) (1948).

Somers har komponeret I alle genrer, såsom 2 symfonier, orkesterværker etc.  og hører til Canadas ledende komponister.

Udvalgte værker 

  "Nord Land" (1948) - for strygeorkester
 Symfoni nr. 1 (1950) - for orkester
 Symfoni nr. 2 (1961) - for træblæsere, messingblæsere og slagtøj
 "Fem Concepter" (1961) - for orkester 
 "Tolv Miniature" (1963) - for orkester
 "Picasso suite" (1964) - for orkester
 "Fantasi" (1958) - for orkester
 "Stereophony" (1963) - for to strygeorkestre og fuldt Symfoniorkester
 "Passacaglia og Fuga" (1954) - for orkester
 "Fem sange om Newfoundlands yderpoler" (1969)

Kilde
  Om Harry Somers på musicweb-international.com 

Komponister fra Canada
Nodar Kumaritashvili

Nodar Kumaritashvili (født 25. november 1988, død 12. februar 2010) var en georgisk kælker, som blev valgt til at repræsentere Georgien ved Vinter-OL 2010 for første gang.

Han blev alvorligt kvæstet under et træningspas på det olympiske anlæg den 12. februar 2010, da han faldt af sin slæde. Da han skulle passere det sidste sving før mål, styrtede han lige ned i en betonsøjle, hvorefter han straks blev bevidstløs. Lidt efter at han var faldet ned, kom han i behandling, og indenfor 20 minutter blev han kørt på hospitalet i Whistler, hvor han senere døde af sine kvæstelser.

Han var den fjerde atlet til at dø under forberedelserne til de olympiske vinterlege, efter Kazimierz Kay-Skrzypeski, Ross Milne og Nicolas Bochatay.

Eksterne henvisninger 

Sportsfolk fra Georgien
Kælkere